11 የህግ ታራሚዎችን ከማረሚያ ቤት በህገወጥ መንገድ ያስወጡ ግለሰቦች በእስራት ተቀጡ
ከ2 ነጥብ 2 ሚሊየን ብር በላይ በመቀበል 11 የህግ ታራሚዎችን ከማረሚያ ቤት አስወጥተዋል የተባሉ ሶስት የቀድሞው የአዲስ አበባ ማረሚያ ቤት ሰራተኞች እና 10 ተከሳሾች በተከሰሱበት ወንጀል ከሰባት አመት እስከ 1 አመት ከ8 ወር በሚደርስ ፅኑ እስራትና በገንዘብ ተቀጡ።በሃሰተኛ የዋስትና መሸኛ ተለቀው ነበር የተባሉት 11 የህግ ታራሚዎች በኮንትሮባንድ ንግድ፣ በመስና፣ በሰው መግደል፣ በከባድ ስርቆት እና ህጻናትን አስገድዶ መድፈር ወንጀል በመጀመሪያና በከፍተኛ ፍርድ ቤት በ2005 ዓ.ም ተፈርዶባቸው የነበሩ ናቸው።የጠቅላይ አቃቤ ህግ ክስ እንደሚያመላክተው ከነሃሴ 30 2005 እስከ መስከረም 22 2006 ዓ.ም ባሉት ጊዜያት የቀድሞ የአዲስ አበባ ማረሚያ ቤት የፍችና የሪከርድ ቡድን መሪ ዋርደር ገብረመድህን አልጋ፣ የማረሚያ ቤቱ የፍችና የሪከርድ ቡድን ሰራተኛ የሆነው ዋርደር ኢብራሂም መሃመድ እና የማረሚያ ቤቱ ከፍተኛ ጥበቃ አስተዳደር ሰራተኛ የሆነው ኢሳያስ ከበደ ከ1ኛ ተከሳሽ ሰለሞን ገለታ አርጋ (ደላላ) ጋር በመመሳጠር ነው በሃሰተኛ የመፍቻ ሰነድ እንዲፈቱ ያደረጉት።ተከሳሾቹ የፌዴራል ጠቅላይ ፍርድ ቤት እና ሰበር ሰሚ ውሳኔ የመስጠት የስራ ሂደት ከእስር በዋስ ይፈቱ የሚል የመፍቻ ትዕዛዝ፣ የጠቅላይ ፍርድ ቤቱ ምክትል ሬጅስትራል ፊርማ ያለበት ሸኚ ደብዳቤ በማዘጋጀት እንደሁም ሃሰተኛ የገንዘብና ኢኮኖሚ ሚኒስቴር ደረሰኝ በመጠቀም ከአስሩ የህግ ታራሚዎች በተለያዬ ጊዜ 2 ነጥብ 2 ሚሊየን 185 ሺህ ብር ጉቦ በመቀበል ከማረሚያ ቤቱ እንዲለቀቁ አድርገዋል ይላል ክሱ።በዚህም በዋና ወንጀል አድራጊነት በፈጸሙት ስልጣንን ያለአግባብ መገልገል የሙስና ወንጀል ተከሰዋል።ተከሳሾቹ ድርጊቱን ክደው የተከራከሩ ቢሆንም አቃቤ ህግ ከ16 በላይ የሰነድና 11 የሰው ምስክር አቅርቦ አሰምቷል።ሆኖም ተከሳሾቹ አቃቤ ህግ ያቀረበውን የሰውና የሰነድ ማስረጃ ማስተባበል ባለመቻላቸው ጉዳዩን ሲከታተል የቆየው የፌዴራል ከፍተኛ ፍርድ ቤት 1ኛ ወንጀል ችሎት ተከሳሾቹን ጥፋተኛ ብሏቸዋል።ይህን ተከትሎም ፍርድ ቤቱ ትናንት 2ኛ ተከሳሽ በተከሰሰበት ወንጀል የተሟላ የሰውና የሰነድ ማስረጃ ስላለተረጋገጠበት በነጻ እንዲሰናበት ወስኗል።ፍርድ ቤቱ 3ኛ ተከሳሽ በ5 አመት ጽኑ እስራት፣ 4ኛ ተከሳሽ በ1 አመት ከ8 ወራት ቀላል እስራት፣ 5ኛ ተከሳሽ በ5 አመት ከ4 ወር ጽኑ እስራት፣ 6ኛ ተከሳሽ በ5 አመት ከ8 ወር ጽኑ እስራት፣ ከ6 እስከ 16ኛ ያሉ ተከሳሾች እያንዳንዳቸው በ7 አመት ጽኑ እስራትና በ7 ሺህ ብር እንዲቀጡ ውሳኔ አሳልፏል።ቀሪዎቹ ተከሳሾች ከ4 ሺህ ብር እስከ 8 ሺህ ብር የገንዘብ መቀጮ እንዲቀጡ ተወስኗል።የ1ኛ እና 7ኛ ተከሳሾች የቅጣት አስተያየት ስላላለቀ በሚል ፍርድ ቤቱ ለቅጣት ውሳኔ በድጋሚ ለግንቦት 17 ቀን 2009 ዓ.ም ተለዋጭ ቀጠሮ ሰጥቷል-(ኤፍ.ቢ.ሲ.)።